Vladislav Ružička, historik pedagogiky-učiteľ (30. výročia úmrtia)
Ako výskumný pracovník hlavnú pozornosť venoval dejinám slovenského školstva a pedagogiky. Vo svojej dizertačnej práci monograficky predstavil slovenského pedagóga Eliáša Ladivera ml. a spracoval dejiny, obsahový a metodický vývoj slovenského šľabikára. Základným prínosom k osvetleniu dejín slovenského školstva v 16.–18. storočí bolo jeho obsiahle dielo Školstvo na Slovensku v období neskorého feudalizmu (1974). Vedecké štúdie z oblasti komeniológie publikoval v odborných časopisoch. V roku 1969 mu bolo udelené vyznamenanie Za vynikajúcu prácu.
Ema Goldpergerová, etnografka-múzejníčka (150. výročie narodenia)
Ako popredná funkcionárka Živeny a národopisná pracovníčka sa zamerala na zber ľudovéhoj odevu, textílií, výšiviek a udržiavala kontakty s predstaviteľmi slovenského verejného a kultúrneho života. Zozbierala cenné súbory ľudových krojov z Myjavy, Zemianskeho Podhradia, Čabradského Vrbova, Badína. Zaznamenávala folklórne žánre a na vedecké účely zapisovala nárečové prejavy. V roku 1906 ju Živena poverila starostlivosťou o svoje národné zbierky v Národnom dome v martine a v roku 1908 ich prenesením do novopostavenej budovy múzea Muzeálnej slovenskej spoločnosti. Je pochovaná na Národnom cintoríne v Martine.
Juraj Kleskeň, novinár-typograf (120. výročie narodenia)
Po vyučení za sadzača sa začiatkom 20. storočia vysťahoval do USA a neskôr do Kanady. V rokoch 1920-1921 bol redaktorom slovenskej časti novín Kanadský Čechoslovák v Baltimore, spoluzakladal a bol funkcionárom Prvého slovenského podporujúceho spolku. V rokoch prvej svetovej vojny podporoval československý zahraničný odboj.
Tido J. Gašpar, spisovateľ, novinár, ľudácky ideológ, politik (110. výročie narodenia)
Podstatná časť jeho profesionálneho života je spojená s klérofašistickou pozíciou, bol jedným z jej vedúcich ideológov. V publikovaných prejavoch zastával protisovietske postoje, zdôvodňoval spojenectvo s nemeckou ríšou, propagandisticky a ideologicky vystupoval proti Slovenskému národnému povstaniu. Bol poslancom klérofašistického slovenského snemu. Po II. svetovej vojne ho zatkli a neskôr odsúdili za napomáhanie klérofašistickému režimu.
(Z Kalendára výročí regionálnych osobností Turca 2003, ktorý vydala Turčianska knižnica v Martine, vybrala Viera Legerská)